
ПРОТОКОЛ
ОТ ПРОВЕДЕНО СЪВМЕСТНО ЗАСЕДАНИЕ МЕЖДУ

НАДЗОРНИЯ СЪВЕТ НА НЗОК И УПРАВИТЕЛНИЯ СЪВЕТ НА БЛС

ПО ПРЕГОВОРИ
 ЗА НРД ЗА МЕДИЦИНСКИТЕ ДЕЙНОСТИ ЗА 2015 Г.
№ РД-НС-05-..…./……….2014 г.

Днес, 11 декември 2014година, в заседателната зала на ЦУ на НЗОК, гр. София, ул. Кричим 1, ет. 4 се проведоха преговори между Надзорния съвет на Националната здравноосигурителна каса и Управителния съвет на Български лекарски съюз по общата част на НРД за медицинските дейности за 2015 г.

ПРИСЪСТВАТ:

От страна на НЗОК: Кирил Ананиев, доц. Мариана Василева, Петко Кенанов, д-р Румяна Тодорова, д-р Галя Йорданова, д-р Страшимир Генев, Мария Караджова, Павлина Петкова, Маргарита Грозданова, Сашо Ганов, Димитър Миланов, Ирена Бенева.

От страна на БЛС: д-р Цветан Райчинов, д-р Юлиан Йорданов, д-р Кирил Еленски, д-р Димитър Ленков, д-р Галинка Павлова, д-р Живко Желязков, проф. д-р Петър Панчев, д-р Диана Чинарска, д-р Светослав Дачев, д-р Дафина Тачова, д-р Димитър Петров, д-р Виктория Чобанова.
Заседанието започна в 14.30 часа.


На заседанието бяха разглеждани спорните текстове на проекта на НРД за медицинските дейности за 2015 г., по които експертите от НЗОК и БЛС не са постигнали съгласие.

1. Приема се чл. 34 да придобие следната редакция:
Изпълнителите на медицинска помощ издават за своя сметка първични медицински документи , с изключение на „Рецептурна книжка на хронично болния“, „Рецептурна книжка на военноинвалид/военнопострадал“ и „Рецептурна книжка на ветеран от войните“.


2. Чл. 46, ал. 3 придобива следната редакция: 
При хоспитализиране на ЗОЛ с хронични заболявания, извън хипотезите по чл. 69, ал. 2, лекарят/лекарят по дентална медицина от лечебното заведение за извънболнична помощ може да предписва лекарствени продукти, медицински изделия и диетични храни без извършване на преглед, като в амбулаторния лист в поле „анамнеза“ отбелязва, че предписанието се извършва за хоспитализирано лице и амбулаторния лист се подписва от представител на пациента с вписани имена и ЕГН на лицето.


3. Чл. 49, ал. 2 остава предложението на работната група за ПИМП. Текстът придобива следната редакция: 

Не се допуска едновременно предписване от ОПЛ и от лекар специалист на повече от три лекарствени продукта за едно заболяване (един МКБ код), както и дублиране на предписанията в рамките на срока за изпълнение на рецептата.


4. чл. 103. НЗОК не приема да се прави промяна в действащия текст на чл. 103 преди да има промяна на нормативната уредба. Остава действащия текст на чл. 103:

Общопрактикуващи лекари или членовете на групови практики за ПИМП, работещи по договор с НЗОК, не могат да работят в друго лечебно/здравно заведение в изпълнение на договора на лечебното/здравното заведение с НЗОК, с изключение на дежурен кабинет, разкрит към лечебни заведения по реда на Наредба № 40 от 2004 г.

5. Чл. 138, ал. 5 – отпада за ПИМП и СИМП. Следва да намери място в Методиките за отчитане и заплащане.

6. чл. 140, ал. 6 добива следната редакция:
Специалистът може да назначи консултация с друг специалист.

7. Обсъжда се предложената нова ал. 8 на чл. 140. Приема се да отпадне, тъй като нещата се уреждат с текста на чл. 140, ал. 6.
8. Чл. 147, ал. 1 т. 1 остава в старата редакция:
Лечебното заведение за СИМП изисква консултация или провеждане на съвместно лечение със специалист от същото или друго лечебно заведение, сключило договор с НЗОК, в следните случаи:

1. при необходимост от консултация или провеждане на съвместно лечение със специалист от същата или от друга специалност;

9. Чл. 147, ал. 3 остава старата редакция:
Изпълнителите на СИМП, оказали медицинска помощ на ЗОЛ с непрекъснати здравноосигурителни права без направление от ОПЛ, имат право да издават направления за оказване на специализирана медицинска помощ от други специалисти (бл. МЗ – НЗОК № 3), за високоспециализирани медицински дейности (бл. МЗ – НЗОК № 3А), за медико-диагностични дейности (бл. МЗ – НЗОК № 4)
10. Чл. 151, ал. 3 остава старата редакция:
За ВСМДИ: „Мамография на двете млечни жлези“ от пакет „Образна диагностика“, „Хормони: fT4, TSH“, „Туморен маркер: PSA“ и „Изследване на урина – микроалбуминурия“ от пакет „Клинична лаборатория“, се допуска назначаването им от изпълнителите на ПИМП и СИМП.
11. Приема се в НРД да залегне следния текст:
ІХ. „Направление за хоспитализация“ (бланка МЗ – НЗОК № 7) се съставя в два екземпляра от лекар/лекар по дентална медицина, преценил необходимостта от хоспитализация. В условия на спешност, както и при насочване от ЦСМП изпълнителят на БП попълва направление за хоспитализация.Към направлението се прилагат извършените в извънболнична помощ консултации и изследвания.
12. Чл. 167, ал. 1, т. 10 се приема в следната редакция:
Наличие на свидетелство за професионална квалификация на специалиста, издадено и подписано от ректора на висше медицинско училище или началника на Военномедицинска академия, или документ/и, удостоверяващ/и не по-малко от определен брой извършени процедури от специалиста, съгласно изискванията на съответните КП;
13. Чл. 176, ал. 7 придобива следната редакция:
При хоспитализация (планов прием) по клинична пътека ЗОЛ може да представи предварително извършени изследвания от групата на образната диагностика и клинико-лабораторни изследвания, реализирани от друго лечебно заведение преди дата на хоспитализация. Приемащото лечебно заведение следва да зачете тези изследвания, както и да ги използва при отчитане на клиничната пътека, като част от диагностично-лечебния алгоритъм на същата. Давността на предварително извършените клинико-лабораторни изследвания е 7 дни, като за тези от групата на образната диагностика може да е и по-дълъг (но не повече от 30 дни или в алгоритъма на съответната клинична пътека) преди датата на хоспитализация, в зависимост от вида им и клиничната преценка на лекуващия лекар.

14. чл. 184, ал. 5 придобива следната редакция:
Пациентът има право да получи от изпълнителя на БП финансов документ за заплатената от него такса по чл. 37, ал. 1, т. 2 ЗЗО, както и фактура за заплатени медицински изделия, консумативи. Екземпляр/копие от издадените документи се прикрепя към ИЗ.


Лечебното заведение удостоверява за платените от пациента услуги и консумативи, както и получена потребителска такса със съответните финансово отчетни документи, които се представят при поискване от лечебното заведение на контролните органи на НЗОК – за дейности, заплащани от НЗОК.

Българският лекарски съюз предлага следващото съвместно заседание да се състои на 13.12.2014 г., събота, от 09.00 часа.


Заседанието приключи в 16.30 часа.

Настоящият протокол е съставен и подписан в два еднообразни екземпляра по един за всяка от страните.

